b"\n_START_ARTICLE_\nGloria Swanson\n_START_SECTION_\nVida i carrera\n_START_PARAGRAPH_\nSwanson va debutar el 1915 amb The Fable of Elvira and Farina and the Meal Ticket, de Roy Baker, i amb alguns dels treballs cinematogr\xc3\xa0fics de Charles Chaplin._NEWLINE_A Hollywood, per\xc3\xb2, va comen\xc3\xa7ar a tenir \xc3\xa8xit quan el productor Mack Sennett la va emparellar a la pantalla gran amb Bobby Vernon. Per\xc3\xb2, tot i que Swanson va saber combinar la seva participaci\xc3\xb3 en aquestes com\xc3\xa8dies amb drames, aviat es va cansar dels t\xc3\xadtols de Sennet. I la seva oportunitat per deslligar-se'n va arribar quan els estudis Keystone es van declarar en fallida._NEWLINE_Va ser el director Cecil B. De Mille qui va aconseguir convertir-la en una aut\xc3\xa8ntica estrella. El seu primer llargmetratge junts, Don't change your husband (1919), va renovar la imatge de l'actriu. La fama que va adquirir va fer que les revistes estiguessin cont\xc3\xadnuament pendents dels seus moviments, i que la seva forma de vestir fes sensaci\xc3\xb3. Aquesta va ser l'\xc3\xa8poca en qu\xc3\xa8 Swanson va ser la reina dels estudis Paramount. A mitjans de la d\xc3\xa8cada dels anys vint, Swanson era una de les actrius m\xc3\xa9s ben pagades de Hollywood. _NEWLINE_L'arribada del cinema sonor va ser el que va fer entrar en crisi la seva carrera. En aquell moment, Swanson tenia trenta anys. De fet, Swanson ja havia estudiat cant i va aconseguir adequar la seva veu als incipients sistemes de gravaci\xc3\xb3. El seu primer intent, The Trespasser (1929) d'Edmund Goulding, va ser tot un \xc3\xa8xit de taquilla i li permet\xc3\xa9 signar un interessant contracte amb la Metro-Goldwyn-Mayer. Tot i aix\xc3\xad, malgrat els esfor\xc3\xa7os de l'actriu, la seva etapa de popularitat semblava haver acabat. Despr\xc3\xa9s del frac\xc3\xa0s de Music in the Air (1934) de Joe May, es va retirar temporalment del m\xc3\xb3n del cel\xc2\xb7luloide._NEWLINE_No va ser fins al 1950 que, aconsellada pel director George Cukor i en contra de l'opini\xc3\xb3 de la resta d'estrelles del cinema mut, com Mary Pickford i Mae Murray, que consideraven que l'argument de la pel\xc2\xb7l\xc3\xadcula donava una imatge negativa del seu treball, va decidir acceptar el paper de Norma Desmond en Sunset Boulevard de Billy Wilder._NEWLINE_Swanson portava diversos anys retirada del cinema, per\xc3\xb2 assumia la seva decad\xc3\xa8ncia i seguia activa en un programa de televisi\xc3\xb3, The Gloria Swanson Hour. Aix\xc3\xb2 va afavorir que reaccion\xc3\xa9s positivament quan se li va oferir el paper. Com a resultat, va aconseguir transmetre una interpretaci\xc3\xb3 que no sols va sorprendre el p\xc3\xbablic sin\xc3\xb3 tamb\xc3\xa9 els cr\xc3\xadtics, i li comport\xc3\xa0 una nominaci\xc3\xb3 als Oscars com a millor actriu. A m\xc3\xa9s, es comenta que una altra diva de Hollywood, Barbara Stanwyck, es va inclinar per besar-li els baixos del vestit de com va quedar d'impressionada pel seu renaixement. La mateixa Swanson va destacar en una frase mentre interpretava Norma Desmond: \xc2\xabSense mi no existiria la Paramount\xc2\xbb, afirmaci\xc3\xb3 que possiblement fos real durant la seva \xc3\xa8poca de lideratge professional._NEWLINE_L'actriu va morir a Nova York v\xc3\xadctima d'un atac de cor, amb 84 anys."